रेलवे स्टेशन की बिल्डिंग तैयार; 963 करोड़ रुपए की लागत से बन रहे 4 नए पथ
Ayodhya Ram Mandir development updates; airport and railway station completed; अगर आप पहले कभी भगवान श्रीराम की नगरी अयोध्या जा चुके हैं तो अब ‘नई अयोध्या’ को पहचान नहीं पाएंगे। आना-जाना, खाना-पीना, रहना, घूमना-फिरना, सब अलग होगा।
अगर आप पहले कभी भगवान श्रीराम की नगरी अयोध्या जा चुके हैं तो अब ‘नई अयोध्या’ को पहचान नहीं पाएंगे। आना-जाना, खाना-पीना, रहना, घूमना-फिरना, सब अलग होगा। सभी हाइवे (लखनऊ, गोरखपुर, गाेंडा के 2, बनारस, बरेली) पर बायपास की तरफ भव्य द्वार बन रहे हैं, जिससे पता चलेगा कि अयोध्या आ गई है। एयरपोर्ट का 90% काम पूरा हो चुका है। रेलवे स्टेशन की नई बिल्डिंग तैयार है।
राम मंदिर के पास 963 करोड़ रुपए की लागत से 4 महत्वपूर्ण मार्ग बन रहे हैं। 500 मी. के जन्मभूमि पथ की लागत 39 करोड़, 750 मी. के भक्ति पथ की 62 करोड़, 2 किमी के धर्म पथ की 65 करोड़ और 13 किमी के राम पथ की 797 करोड़ है। ये सभी पथ दिसंबर 23 तक बनेंगे। इनके दोनों ओर के बाजारों में एक जैसे रंग और पत्थर का इस्तेमाल होगा।
एयरपोर्ट का रनवे तैयार, बिल्डिंग अधूरी है 
1175 करोड़ रु. की लागत से बायपास के पास मर्यादा पुरुषोत्तम श्रीराम अंतरराष्ट्रीय एयरपोर्ट को तैयार किया जा रहा है। रनवे का काम पूरा हो चुका है। बिल्डिंग भी 69% तक तैयार है। इसे अक्टूबर के अंत तक पूरा करने की योजना है। 
241 करोड़ में बने अयोध्या जंक्शन को उद्घाटन का इंतजार
करीब 10 हजार वर्ग मीटर में 241 करोड़ रुपए से बने अयोध्या जंक्शन की नई बिल्डिंग- सवा दो सौ कमरे-डॉरमेट्री, पौने दो सौ यात्रियों की क्षमता वाली 6 लिफ्ट, एस्केलेटर, फूड प्लाजा और 24 कोच के 3 प्लेटफॉर्म के साथ उद्घाटन के लिए तैयार है।
अभी केवल प्लेटफॉर्म की तरफ का कुछ काम बाकी है जो कि लगभग एक से दो महीने में पूरा हो जाएगा। जनवरी में रामलला के मंदिर की प्राण प्रतिष्ठा के साथ ही इस नई स्टेशन बिल्डिंग को भी शुरू करने की योजना है। पुरानी बिल्डिंग को पूरी तरह से तोड़ दिया जाएगा।
स्टेशन से 20 मिनट व एयरपोर्ट से 15 मिनट में मंदिर पहुंचेंगे
ट्रेन से राम मंदिर जाने के 3 रास्ते हैं। काशी से आए तो अयोध्या जंक्शन उतरेंगे। लखनऊ से आए तो अयोध्या कैंट व गोरखपुर से आ रहे हैं तो रामघाट स्टेशन उतरेंगे। अयोध्या जंक्शन से राम मंदिर मात्र 800 मीटर है। अयोध्या कैंट से दूरी 9 किमी और रामघाट से 3 किमी है। 
एयरपोर्ट से 15 मिनट में मंदिर पहुंचा जा सकता है। वहीं, 2 बस अड्डों को भी दोबारा से बनाया जा रहा है। निजी वाहन से जाएंगे तो जन्मभूमि से लगभग एक से डेढ़ किमी पहले पार्किंग में वाहन खड़ा कर ई-रिक्शा से मंदिर तक पहुंच सकते हैं।
पंचकोसी और 14 कोसी मार्ग पर काम जारी
अयोध्या में 473 करोड़ रु. में पंचकोसी और 1140 करोड़ रुपए की लागत से 14 कोसी परिक्रमा मार्ग को फोरलेन किया जा रहा है। अभी जमीन अधिग्रहण चल रहा है। पंचकोसी परिक्रमा मार्ग लगभग एक वर्ष में पूरा हो सकता है। 14 कोसी की समयसीमा तय नहीं है। दोनों परिक्रमा मार्ग में दीवारों पर रामायण के अलग-अलग कांड दर्शाए जाएंगे।
सूर्य कुंड में लाइट एंड साउंड शो शुरू
अयोध्या में कुल 9 कुंड बनने हैं। इसमें ब्रम्हा कुंड, मनुमुनि कुंड, विद्या कुंड, अग्नि कुड, सीता कुंड, खजुआ कुंड, दशरथ कुंड, सूर्य कुंड और संध्या कुंड शामिल हैं। इसमें से तैयार हो चुका सूर्य कुंड 14 कोसी परिक्रमा मार्ग पर है।
संध्या कुंड राम पथ पर आ रहा है। ब्रम्हा कुंड राम मंदिर के दूसरे हिस्से में है और बाकी के सभी 6 कुंड पंचकोसी परिक्रमा मार्ग पर हैं। सूर्य कुंड पर जनता के लिए शाम को लाइट एंड साउंड शो भी शुरू किया गया है।
राम रसोई में घी से बना भोजन फ्री में कर सकते हैं
मंदिर में दर्शन के बाद नजदीक में ही राम रसोई (अमावा) में घी में बना हुआ निशुल्क भोजन कर सकते हैं। अगर आप मंदिर परिसर से बाहर हैं तो 20 रु. में छोले-पूड़ी और 40 रु. में छोले-भटूरे कहीं भी मिल जाएंगे। रात 10 बजे तक यहां सभी दुकानें बंद हो जाती हैं।
रुकने के लिए नॉन एसी डॉरमेट्री मात्र 200 रुपए रोज में और नॉन एसी कमरा 700 रुपए तक में मिल जाएगा। 1100-1500 रुपए में होम स्टे भी है, जहां से राम मंदिर पैदल भी जा सकते हैं।
नया मंदिर अभी नहीं देख पाएंगे
श्रद्धालु अभी नया मंदिर अभी नहीं देख पाएंगे, क्योंकि 500 मी. पहले ही रोक देते हैं। मंदिर से 300 मी. दूर रखे रामलला के दर्शन कर सकेंगे। श्री राम जन्मभूमि तीर्थ क्षेत्र ट्रस्ट के महासचिव चंपत राय ने बताया, मंदिर का ग्राउंड फ्लोर दिसंबर अंत तक पूरा तैयार हो जाएगा। भक्तगण प्राण-प्रतिष्ठा के बाद अलग-अलग मंडप से होते हुए रामलला के दर्शन कर सकेंगे।